Oudpremier VF Plus se premierskandidaatDr. Pieter Groenewald, VF Plus-leier, en Peter Marais, die party se topkandidaat in die Wes-Kaap vir die eersdaagse verkiesing. Foto: Verskaf ŉ Voormalige Wes-Kaapse premier en burgemeester van Kaapstad se aansluiting by die VF Plus bewys dat dié party erns het met sy uitreiking na minderhede, het dr. Pieter Groenewald, partyleier, Dinsdag in Kaapstad gesê. Peter Marais het hom as kandidaat vir die Wes-Kaap beskikbaar gestel en die party se nasionale en provinsiale strukture het hom ingevolge die vereiste prosedure as hul premierskandidaat vir dié provinsie benoem, sê Groenewald. “Die VF Plus is ŉ party wat hom beywer vir die beskerming van minderheidsgroepe in Suid-Afrika. Rasgegronde wetgewing soos regstellende aksie (RA) en die diskriminerende effek daarvan, veral op wit en bruin mense, is ŉ werklikheid,” meen Groenewald, “daarom is dit verblydend en noodsaaklik dat goeie samewerking tussen verskillende groepe en die VF Plus gevestig word om hierteen terug te veg.” Erika Botha-Rossouw, Peter Marais, dr. Pieter Groenewald en en dr. Corné Mulder tydens Marais se voorstelling as Wes-Kaapse premierskandidaat. Foto: Verskaf Die VF Plus se deur staan oop vir almal wat hulle met die beleid, beginsels en waardes van die party kan vereenselwig, het Groenewald gesê. Hy meen dié party is al party in Suid-Afrika wat in hierdie opsig “aan minderhede ŉ ware heenkome bied en terugslaan vir ŉ beter toekoms vir almal”. Marais is ŉ deurwinterde politikus en as premierskandidaat bied hy bewese kundigheid en ervaring wat hom sonder twyfel die Wes-Kaap se voorste premierskandidaat maak, meen die VF Plus. “Suid-Afrika se politieke landskap is besig om te verander,” het Groenewald gesê, “en die VF Plus sal deur sy samewerking met minderhede ŉ toenemend belangrike rol speel om die ANC te vervang en as deel van ŉ koalisieregering ŉ beter toekoms vir alle mense in die land te verseker.”